**Jelgavas pilsētas pašvaldības 2014.gada 23.oktobra saistošie noteikumi Nr.14-22**

**„Grozījumi Jelgavas pilsētas pašvaldības 2014.gada 27.marta saistošajos noteikumos Nr.14-4 „Jelgavas pilsētas pašvaldības pirmsskolas izglītības nodrošināšanas funkcijas īstenošanas kārtība””  
PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Īss saistošo noteikumu satura izklāsts | Jelgavas pilsētas pašvaldības 2014.gada 23.oktobra saistošie noteikumi Nr.14-22 „Grozījumi Jelgavas pilsētas pašvaldības 2014.gada 27.marta saistošajos noteikumos Nr.14-4 „Jelgavas pilsētas pašvaldības pirmsskolas izglītības nodrošināšanas funkcijas īstenošanas kārtība”” paredz noteikt vietas piešķiršanu pašvaldības pirmsskolas izglītības iestādēs prioritāri arī bērnam, kura brālis (-ļi) vai māsa (-as) apmeklē konkrēto pašvaldības pirmsskolas izglītības iestādi.  Sakarā ar grozījumiem Ministra kabineta 2013.gada 17.decembra noteikumos Nr.1523 „Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei” (turpmāk – MK noteikumi) precizēta pašvaldības līdzfinansējuma pārtraukšanas kārtība gadījumos, ja vecāks atsakās no piešķirtās vietas pašvaldības pirmsskolas izglītības iestādē un pēc minētā atteikuma uz brīvo vietu nav citi pretendenti.  Saistošie noteikumi paredz, ka vecākam ir tiesības atteikties no piešķirtās vietas pašvaldības pirmsskolas izglītības iestādē, kas pieteikumā ir norādīta kā vēlamā, un turpināt saņemt pašvaldības līdzfinansējumu, ja bērns apmeklē privāto izglītības iestādi, pie nosacījuma, ka pēc minētā atteikuma uz brīvo vietu ir citi pretendenti. Savukārt pašvaldības līdzfinansējuma piešķiršana tiek pārtraukta un līgums par pašvaldības līdzfinansēta pirmsskolas izglītības pakalpojuma nodrošināšanu tiek izbeigts, ja bērna vecāks atsakās no piešķirtās vietas pašvaldības pirmsskolas izglītības iestādē, kas pieteikumā ir norādīta kā vēlamā, ja pēc minētā atteikuma pašvaldības pirmsskolas izglītības iestādē saglabājas brīva vieta, uz kuru nav citu pretendentu. |
| 2. Saistošo noteikumu nepieciešamības pamatojums | Grozījumi saistošajos noteikumos par prioritāras grupas - bērna, kura brālis (-ļi) vai māsa (-as) apmeklē konkrēto pašvaldības pirmsskolas izglītības iestādi – noteikšanu veikti saskaņā ar Latvijas Republikas Tiesībsarga ieteiktajām rekomendācijām. Ar šādu prioritātes noteikšanu pašvaldība paredz uzņemt vienā pirmsskolas izglītības iestādē vienas ģimenes bērnus, tādējādi ietaupot finansiālos un laika resursus un atbalstot bērnu vecākus.  Grozījumi saistošajos noteikumos par bērna vecāka atteikšanās kārtību no vietas pašvaldības pirmsskolas izglītības iestādē izstrādāti saskaņā ar spēkā stājušiem grozījumiem MK noteikumu 9. un 10.punktā. Proti, MK noteikumu 9.punkts nosaka, ka pašvaldības atbalstu pārtrauc izmaksāt 30 kalendārās dienas pēc tam, kad bērnam rakstiski piedāvāta vieta pašvaldības pirmsskolas izglītības iestādē, kurā bērns ir reģistrēts uzņemšanai, bet bērna likumīgais pārstāvis no piedāvātās vietas ir atteicies, ja pēc minētā atteikuma pašvaldības pirmsskolas izglītības iestādē saglabājas brīva vieta, uz kuru nav citu pretendentu. MK noteikumu 10.punkts nosaka, ja bērnam, kurš apmeklē privāto izglītības iestādi, piedāvā vietu pašvaldības pirmsskolas izglītības iestādē, bērna likumīgajam pārstāvim pašvaldības noteiktajā kārtībā ir tiesības atteikties no šā piedāvājuma un turpināt saņemt pašvaldības atbalstu. |
| 3. Informācija par saistošo noteikumu ietekmi uz pašvaldības budžetu | Sakarā ar grozījumiem MK noteikumos, līdz ar bērna vecāka atteikšanās kārtības precizēšanu, pašvaldības līdzfinansējuma izmaksa tiek saglabāta pie nosacījuma, ja pēc minētā atteikuma uz brīvo vietu pašvaldības pirmsskolas izglītības iestādē ir citi pretendenti. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Būtiska ietekme nav paredzēta. |
| 5. Informācija par administratīvajām procedūrām | Vecāks, kura bērns pretendē uz vietu pašvaldības pirmsskolas izglītības iestādē, un kuram meita (-as) vai dēls (-li) apmeklē konkrēto pašvaldības pirmsskolas izglītības iestādi, ir jāiesniedz Jelgavas pilsētas pašvaldības iestādē „Jelgavas izglītības pārvalde” iesniegums un dokumenti, kas apliecina šo faktu. |
| 6. Informācija par konsultācijām ar privātpersonām | Regulāri tiek veiktas konsultācijas ar privātpersonām. |

Jelgavas pilsētas domes priekšsēdētājs A.Rāviņš